Salarisgeskil in staatsdiens stuur op hofstryd afArgieffoto van ‘n Cosatu-betoging deur lede van Numsa Die voortslepende salarisgeskil tussen die regering en staatsdiensvakbonde stuur op ŉ hofgeding af wat die hele nasionale begroting in die gedrang kan bring. Daar is in elk geval ŉ groter wordende aandrang in ekonomiese kringe dat die begroting oorgedoen sal moet word omdat die enorme onvoorsiene uitgawes weens die bevegting van die koronavirus nie in berekening gebring is nie. Die minister van finansies, Tito Mboweni, het sy begroting daaraan gehaak dat die staatsdiens se salarisrekening miljarde minder sal wees as waarvoor in die mediumtermyn-bestedingsraamwerk begroot is. Staatsdiensvakbonde maak egter nou die rug styf in onderhandelings met die staat as werkgewer, en die vakbonde blyk die hef in die hand te hê omdat die regering homself skriftelik vir drie jaar tot spesifieke salarisverhogings verbind het. Hiervan is nog net twee jaar afgeloop, maar die staat se finansiële posisie is nou so benard dat die staat daarvan afgewyk het deur aanvanklik 0% aan te bied. Minister Tito Mboweni tydens sy toespraak by die begrotingsrede (Foto: South African Government, Twitter) Toe dit aan die lig kom dat regters, landdroste en amptenare van die Suid-Afrikaanse Inkomstediens, wie se salarisse op ŉ ander manier as ander staatsamptenare s’n bereken word, almal ŉ verhoging van 4,1% gekry het, was die gort gaar. Vakbondbronne het aan Maroela Media bevestig dat staatsdiensvakbonde oor ideologiese verdelingslyne heen verenig is. Die meerderheid vakbonde meen al wat benodig word, is ŉ verklarende bevel of uitvoeringsbevel van die arbeidshof – wat na hulle mening ŉ noodwendigheid is gegewe dat die staat deur die driejarige geskrewe ooreenkoms gebind word. Die jongste is dat die staat ŉ verhoging van 4,4% aanbied, maar slegs vir posvlakke 1 tot 7, en daar is twee komplikasies wat na die mening van die vakbonde die water vertroebel. Die eerste komplikasie is dat 3% van die voorgestelde 4,4% as ŉ eenmalige bedrag uitbetaal sal word, en dus glad nie ŉ salarisverhoging is, met die kumulatiewe uitwerking van ŉ ware salarisverhoging nie. Die tweede komplikasie volgens die vakbonde is dat die volledige bedrag wat vir bogenoemde veranderings aan die betaalvlakke vir posvlakke 1 tot 7 begroot is, kom uit die geld wat eintlik vir kerfverhogings bedoel is, sodat geen kerfverhogings vanjaar sal plaasvind nie. Dit sou beteken dat Mboweni se stelling dat die staatsdiens se salarisrekening dieselfde sal bly as verlede jaar korrek is, al het die minister van staatsdiens en administrasie, Senzo Mchunu, hierdie week gesê die staat hou hom aan ooreenkomste, maar weet nie tans hoe om dit reg te kry nie.